Rådets afgørelse

af 8. maj 2000

om godkendelse på Fællesskabets vegne af det nye bilag V til konventionen om beskyttelse af havmiljøet i det nordøstlige Atlanterhav, om beskyttelse og bevaring af det maritime områdes økosystemer og biologiske mangfoldighed samt det hertil knyttede tillæg 3

(2000/340/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 175, stk. 1, sammenholdt med artikel 300, stk. 2, første punktum, og stk. 3, første afsnit,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Fællesskabet er kontraherende part i konventionen om beskyttelse af havmiljøet i det nordøstlige Atlanterhav (OSPAR-konventionen) i medfør af afgørelse 98/249/EF(3).

(2) OSPAR-konventionen tager sigte på at forebygge og bekæmpe forurening og beskytte det maritime område mod de skadelige virkninger af menneskets virksomhed. Konventionen trådte i kraft den 25. marts 1998.

(3) Forvaltningsorganet for OSPAR-konventionen (OSPAR-kommissionen) kan vedtage ændringer til konventionen, herunder nye bilag og tillæg. Det har vedtaget et nyt bilag V om beskyttelse og bevaring af det maritime områdes økosystemer og biologiske mangfoldighed samt det hertil knyttede tillæg 3 og en aftale om betydningen af visse begreber i bilag V.

(4) Bevaring, beskyttelse og forbedring af miljøkvaliteten, herunder bevaring af naturtyper og vilde dyr og planter samt beskyttelse af biodiversiteten, er et væsentligt mål for Fællesskabet, som fastsat i traktatens artikel 174. Det nye bilag V til OSPAR-konventionen kan bidrage til opfyldelsen af dette mål.

(5) Fællesskabet har vedtaget foranstaltninger på det område, der omfattes af bilag V, og har kompetence til at indgå forpligtelser på internationalt plan på dette område.

(6) Målene i bilag V supplerer målene i Rådets direktiv 79/409/EØF af 2. april 1979 om beskyttelse af vilde fugle(4) og Rådets direktiv 92/43/EØF af 21. maj 1992 om bevaring af naturtyper samt vilde dyr og planter(5). Disse direktiver udgør allerede en fællesskabsramme for beskyttelse af levesteder og arter i det geografiske område, de omfatter. Fællesskabets vedtagelse af bilag V berører ikke gennemførelsen af disse direktiver.

(7) Kommissionen har deltaget i forhandlingerne om bilag V i overensstemmelse med Rådets konklusioner om direktiver for forhandling af konventionen om beskyttelse af havmiljøet i det nordøstlige Atlanterhav.

(8) Fællesskabet bør godkende bilag V til konventionen om beskyttelse af havmiljøet i det nordøstlige Atlanterhav (herunder det hertil knyttede tillæg 3) -

TRUFFET FØLGENDE AFGØRELSE:

Eneste artikel

1. Bilag V til konventionen om beskyttelse af havmiljøet i det nordøstlige Atlanterhav (herunder det hertil knyttede tillæg 3) godkendes på Fællesskabets vegne.

Teksten til bilag V er knyttet til denne afgørelse.

2. Kommissionen er bemyndiget til at meddele OSPAR-kommissionen den i stk. 1 nævnte godkendelse.

Udfærdiget i Bruxelles, den 8. maj 2000.

På Rådets vegne

E. Ferro Rodrigues

Formand

(1) EFT C 158 af 4.6.1999, s. 1.

(2) Udtalelse af 27. oktober 1999 (endnu ikke offentliggjort i EFT).

(3) EFT L 104 af 3.4.1998, s. 1.

(4) EFT L 103 af 25.4.1979, s. 1. Direktivet er senest ændret ved direktiv 97/49/EF (EFT L 223 af 13.8.1997, s. 9).

(5) EFT L 206 af 22.7.1992, s. 7. Direktivet er senest ændret ved direktiv 97/62/EF (EFT L 305 af 8.11.1997, s. 42).